b'\n_START_ARTICLE_\nVera Lenart\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je leta 1941 na Medicinski fakulteti v Beogradu. Specializacijo je kon\xc4\x8dala 1953 v Ljubljani in na Medicinski fakulteta v Ljubljani 1968 doktorirala z disertacijo Funkcionalna terapija temporomandibularnih artropatij.(COBISS) Strokovno se je izpopolnjevala v Lyonu, Parizu, Leipzigu in Gradcu. Med 2. svetovno vojno je bila v partizanih. V letih 1944-1946 je delala v JLA, nato do 1950 na Mikrobiolo\xc5\xa1kem in\xc5\xa1titutu Medicinske fakultete v Ljubljani, od 1951 na Kliniki za ustno in \xc4\x8deljustno kirurgijo, od 1970 kot izredna profesorica in od 1973 kot redna profesorica na ljubljanski medicinski fakulteti. V letih 1973\xe2\x88\x921982 je bila predstojnica klinike in katedre za maksiofacialno in oralno kirurgijo Medicinske fakultete v Ljubljani. Na raziskovalnem podro\xc4\x8dju se je posvetila zgodnjemu odkrivanju raka v ustni votlini in pravo\xc4\x8dasnemu zdravljenju. Objavila je okoli 100 znanstvenih in strokovnih \xc4\x8dlankov v doma\xc4\x8di in tuji strokovni literaturi. Bila je \xc4\x8dastna \xc4\x8dlanica ve\xc4\x8d francoskih strokovnih dru\xc5\xa1tev. Leta 1976 je prejela nagrado francoske medicinske akademije.'